UDHËZIM
Nr. 16, datë 28.12.2020

PËR PROCEDURËN E PAJISJES ME LEJE PESHKIMI PËR ANIJET QË ZËVENDËSOJNË ANIJET E MBYTURA TË PESHKIMIT

Në mbështetje të pikës 4, të nenit 102 të Kushtetutës, të shkronjës “b”, të pikës 11, të nenit 30, të ligjit nr. 64, datë 31.5.2012, “Për peshkimin”, të ndryshuar, 

UDHËZOJ:

1. Subjekti pronar i një anijeje të mbytur peshkimi ose trashëgimtarët e tij aplikojnë për leje peshkimi pranë Qendrës Kombëtare të Biznesit, në vijim “QKB”, duke zbatuar të njëjtat rregulla që zbatohen në procedurat e aplikimeve fillestare për pajisje me leje peshkimi.
[bookmark: _GoBack]2. Në kërkesën e aplikimit për t’u pajisur me leje, subjekti i peshkimit duhet të përcaktojë që aplikimi bëhet për zëvendësimin e anijes së mbytur duke specifikuar edhe emrin e saj.
3. Me marrjen dhe shqyrtimin e dokumentacionit për anijen e re zëvendësuese, Komisioni i Lejeve të Peshkimit Detar në ministri, verifikon, gjithashtu, nëse anija e mbytur e peshkimit ka qenë e pajisur me leje të vlefshme peshkimi. 
4. Komisioni i Lejeve të Peshkimit Detar i drejtohet Kapitenarisë së Portit për të verifikuar pronësinë e anijes së mbytur dhe për të marrë një vërtetim për mbytjen e kësaj anijeje mbi bazën e ditarit të Kapitenarisë së Portit, së bashku me një fotokopje të fletës së ditarit.
5. Leja e peshkimit lëshohet nga QKB-ja pas shqyrtimit, verifikimit dhe plotësimit të kushteve të parashikuara në pikat 3 dhe 4 të këtij udhëzimi, nga Komisioni i Lejeve të Peshkimit Detar në ministri.
6. Subjekti pronar i një anijeje të mbytur peshkimi ose trashëgimtarët e tij, kur aplikojnë për t’u pajisur me leje për anijen e re të peshkimit, si zëvendësim i anijes së mbytur, duhet të vërtetojnë se anija zëvendësuese plotëson kushtet e tjera për pajisje me leje peshkimi, sipas legjislacionit në fuqi të lejeve dhe të licencave. 
7. Anijes së re të peshkimit, që zëvendëson anijen e mbytur, i vendoset në regjistër një Numër i Ri Identifikimi (NFR), me qëllim shmangien e mbivendosjes së të dhënave dhe të informacionit (si data e regjistrimit, data e prodhimit, përmasat etj.,) me anijen që ajo zëvendëson.
8. Ngarkohet Komisioni i Lejeve të Peshkimit Detar për zbatimin e këtij udhëzimi.
Ky udhëzim hyn në fuqi pas botimit në Fletoren Zyrtare.

